Dunavecse Város Önkormányzata Pénzügyi, Ügyrendi, Humán és Városgazdálkodási Bizottsága

187-4/2025.

JEGYZŐKÖNYV

Készült a bizottság 2025. április 29-én /14,00-14,55 / megtartott üléséről



Az ülés helye: Városháza ülésterme

Jelen vannak:
Molnár Gyula képviselő, a bizottság elnöke, Sándor Zsombor képviselő, a bizottság elnökhelyettese, Aranyi János Gábor képviselő, a bizottság elnökhelyettese, Dallos Erika képviselő, a bizottság tagja, Dér Gabriella képviselő, a bizottság tagja és Tóth József a bizottság nem képviselő tagja (6 fő)

Tanácskozási joggal jelen vannak:
Vörös Sándor polgármester, Kochné Vadászi Borbála alpolgármester, Nagy Erzsébet jegyző, Ginál Róbert gazdálkodási csoportvezető, dr. Tarnai Kitti hatósági csoportvezető, Erdős Erika óvodavezető helyettes, (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum), Horváth-Gallai Eszter igazgató (Vikár Béla Művelődési Ház), Liptai-Kölesdi Ágnes bölcsődevezető (dr. Kolozs Gergely „Tipegő” Bölcsőde), Aranyi Ágota intézményvezető (Vikár Béla Könyvtár)

Meghívottak:
Kovácsné Miskolczi Hajnalka ágazatvezető


Jegyzőkönyvvezető: Marticsné Molnár Szilvia


Molnár Gyula képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Sándor Zsombor fogja aláírni. Javasolta, hogy a 2025. április 29-i testületi ülés elé kerülő alábbi napirendi pontokat tárgyalja meg és véleményezze a bizottság egy kiegészítéssel IX. napirendként a Hídi fesztivál helyszínének kiválasztásával kapcsolatos döntésre kerülne sor.

Elnök úr megkérdezi a bizottság tagjaitól, hogy ki ért egyet a napirendi pontokkal és a kiegészítéssel?

A bizottság tagjai 6 igen szavazattal, ellenszavazat nélkül az alábbi határozatot hozták:

82/2025. (IV. 29.) P. Ü. H. V. Biz. normatív határozata
Napirend elfogadása
(2025. április 29.)
										H a t á r o z a t


I.    2.)  Átfogó értékelés a település gyermekvédelmi rendszerének ellátásáról
II.   3.)  Javaslat pályázati felhívás elfogadására (Szalkszentmárton 0346/2 hrsz)
III.   4.)  Szociális célú tüzelőanyag vásárláshoz kapcsolódó támogatási igény
                                  benyújtása
IV.  5.)  Döntés MFP pályázaton való indulásról, szükséges tervek megrendelése
V.     6.)  Kérelem a Petőfi utca forgalmi rendjének megváltoztatására 
                                 (sebességkorlátozó tábla kihelyezése)
VI.    7.)  Javaslat a Százszorszép Óvoda továbbképzési tervének
                                 elfogadására
VII.  8.)  Kérelem ruházati hozzájárulásra és Canva Pro előfizetés
                                 költségének megtérítésére
VIII. 9.)  Szakrendelő beadványa a Pentele híd lezárása miatt
IX.        Hídi fesztivál helyszínének kiválasztásával kapcsolatos döntés 

A napirendi pontok elfogadása után megkezdődött azok egyenkénti tárgyalása.


I. Napirend:
                  2.)  Átfogó értékelés a település gyermekvédelmi rendszerének ellátásáról
                          Előterjesztő: Vörös Sándor polgármester
                          Előterjesztésért felelős: KESZI vezetője, dr. Tarnai Kitti hat.csop.vez. 
                         Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a bizottság témafelelősét, hogy ismertesse a napirendet.

Sándor Zsombor képviselő, a bizottság elnökhelyettese
A beszámolóból azt látom, hogy a 6 év alatti gyermekek száma elkezdett csökkenni. Érdekes, hogy az egyedül élő szülők száma majdnem 50 %-ot ér el, ami sajnálatos. A hátrányos helyzet egy fontos statisztikai adat, amit megnézve megállapítható, hogy elég magas a hátrányos helyzetűek száma. A halmozottan hátrányos helyzetűek kevesebben vannak, a kimutatás szerint hátrányos helyzetűek száma 83, a halmozottan hátrányos helyzetűek száma pedig 11 fő. A bölcsődében 100 %-os étkezési díjat 1 fő fizet, 24 gyermek ingyenesen étkezik. Az óvodában 121 ingyen étkező van, 10 fő fizet 100 %-os térítési díjat. Ez is egy érdekes tendencia. Ami engem elszomorít, hogy pont ezeknek a családoknak van szüksége az ingyenes étkezésre, mégsem tudják megbecsülni, hogy megkapják ingyen és nagyon sokszor nem mondják le az ebédet, ha hiányzik a gyermek. Kérdésem, hogy óvodában, illetve a másik iskolában működik-e jól a kommunikáció? 

Dér Gabriella képviselő, a bizottság tagja
Az önkormányzathoz szólnak be a szülők, ha hiányzik a gyermek.

Vörös Sándor polgármester
Amit helytelen gyakorlatnak látok, hiszen az iskola látja, hogy ott van-e a gyermek. De reményeink szerint a Kréta rendszer bevezetett új modulja majd megoldja ezt a problémát. 

Dér Gabriella képviselő, a bizottság tagja
Több eset van, amikor nem lehet lemondani az aznapi ebédet, mert akkora már le van főzve az ebéd. 
Aranyi János Gábor képviselő, a bizottság elnökhelyettese
Erre a pazarlásra kellene kitalálni valamilyen szankciót, ha a szülő nem képes ezt megoldani, hogy azt ki kelljen neki fizeti.

Dér Gabriella képviselő, a bizottság tagja
Az is probléma, ha hiányzik a gyermek, akkor nem viheti el a szülő haza az ebédet. 

Sándor Zsombor képviselő, a bizottság elnökhelyettese
A szünidei gyermekétkezésnél is előfordul, hogy megigényli a szülő csak éppen senki nem jön érte.

Vörös Sándor polgármester úr
Aki térítési díjat fizet, és nem mondja le, ugyanúgy ki van számlázva neki az étel. Aki ingyen kapja úgy fogja fel, hogy neki az jár és azt csinál vele, amit akar. 

Aranyi János Gábor képviselő, a bizottság elnökhelyettese
Ez nagyon dühítő, mert nyersanyagba és munkabérbe nem kis összegről van szó. 

Kochné Vadászi Borbála alpolgármester 
Nekünk is szoktak szólni a konyháról, hogy vannak, akiket várnak, mert nem mentek még az ebédért. Szoktunk a kiértesítésben részt venni. 

Vörös Sándor polgármester úr
Pár dolgot hozzászólnék a beszámolókhoz, mindkettőhöz van észrevételem. A gyermekek napközbeni ellátásával kapcsolatosan, konkrétan a bölcsődével van problémám. A statisztika alapján, amit látok az átlaglétszám 26 fő. Egy hónapban sem érte el a maximális létszámot a gyermeklétszám, ami azt gondolom, ha összegszerűen nézem sokkal súlyosabb probléma, mint az, hogy a gyermek nem eszik. Mivel a normatíva igénylésnél nem kapjuk meg a finanszírozást. A legnagyobb létszám az évben kétszer volt, az összes többibe 30 fő alatti volt, ami számomra bizonyítékul szolgál, hogy a beiratkozási rendszerünk teljesen rossz. Azt gondolom, hogy a következő testületi ülésen tárgyalnunk kell, várom az intézményvezető javaslatát a szabályozásra. 

Ginál Róbert gazdálkodási csoportvezető
Január 31-én beíratott gyermeklétszám alapján kapjuk a támogatást, ami kedvezőbb, mint az átlaglétszám.

Vörös Sándor polgármester úr
Akkor valóban jogos a felvetés, hogy szükség lesz a szabályzatra. Nekünk az a lényeg, hogy január 31-én a maximális létszám be legyen iratkozva. Kérnénk a következő testületi ülésre egy teljes kidolgozott anyagot.

Liptai-Kölesdi Ágnes bölcsődevezető
Küldtem is egy szabályzatot ma délután. A felvételi az csak egy előjegyzés.

Vörös Sándor polgármester úr
Úgy kell kidolgozni, hogy maximáljuk a jelenlegi gyereklétszámot, mert ha 26 fő az átlaglétszám és 36 fő a teljes létszám, ez elég gyenge. Joggal mondja a panaszos, hogy az ő gyereke miért nem került felvételre. A KESZI beszámolójához egy óvatos megjegyzést tennék, hogy a 22. oldalon Dunavecse Város Község neve szerepel, ilyen már 20 éve nincsen. Másik kérésem a jövőt illetően lenne, arról kaptunk tájékoztatást, hogy a KESZI működési területén milyen ellátási formák vannak, hol mennyi eset történt. Ezt a kimutatást szívesen látnánk Dunavecsére vonatkozóan is.  Vannak olyan számok, mint pl. a nevelésbe bevont gyermekek száma 29 fő, ami nagy szám, de ez nem egyéves adat, ezért nagyon csalóka. 

Kovácsné Miskolczi Hajnalka ágazatvezető
Ez a szám azt jelenti, hogy az esetmenedzser hány nevelésbe vett gyermekkel foglalkozik. 

Tóth József a bizottság tagja
Kérdésem, hogy a beteg gyermekeknek miért nem lehet elvinni az ebédjét?

Vörös Sándor polgármester úr
Meg fogom kérdezni az élelmezésvezetőt. 

Molnár Gyula képviselő, a bizottság elnöke
Javaslom az átfogó értékelés a település gyermekvédelmi rendszerének működéséről szóló beszámoló elfogadását. 

Megkérdezem a bizottság tagjaitól, hogy ki ért egyet a beszámoló elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

83/2025. (IV.29.) E.K.O.SZ. Biz. hat.
Átfogó értékelés a 
település gyermekvédelmi 
rendszerének működéséről
																					H a t á r o z a t				
1./ A Pénzügyi, Ügyrendi, Humán és Városgazdálkodási Bizottság a gyermekek védelméről és a gyámügyi igazgatásról szóló többször módosított 1997. évi XXXI. törvény 96 §. (6) bekezdése alapján a település gyermekvédelmi rendszerének működéséről szóló átfogó értékelést javasolja elfogadni.

2./ Ezen határozatról értesül:
- Sándor Zsombor képviselő, a bizottság elnökhelyettese


II. Napirend:
3.)  Javaslat pályázati felhívás elfogadására (Szalkszentmárton 0346/2 hrsz)
                          Előterjesztő: Vörös Sándor polgármester
                          Előterjesztésért felelős: Nagy Erzsébet jegyző 
                          Témafelelős: Molnár Gyula képviselő


Molnár Gyula képviselő, a bizottság elnöke
A Szalkszentmárton 0346/2 hrsz-on található, 7 ha 8153 m2 kivett vízmű megnevezésű ingatlan esetében döntés született az ingatlan eladásáról. Jegyző asszony elkészítette a pályázati felhívást, melynek határideje 2025. május 15. Javaslom a pályázati felhívás elfogadását.

Megkérdezem a bizottság tagjaitól, hogy ki ért egyet a pályázati felhívás elfogadásával?

A bizottság tagjai 6 igen szavazattal, ellenszavazat nélkül a következő határozatot hozták:

84/2025. (IV. 29.) P. Ü.H.V. Biz. hat.
Pályázati felhívás   									   	 									 H a t á r o z a t

1./ A Pénzügyi, Ügyrendi és Városgazdálkodási Bizottság megtárgyalta „Javaslat pályázati felhívás elfogadására (Szalkszentmárton 0346/2)” című napirendet és azt javasolja elfogadni a pályázati felhívást a képviselő-testület számára.

2./ Ezen határozatról értesül:
- Molnár Gyula képviselő, a bizottság elnöke


III. Napirend:
 4.)  Szociális célú tüzelőanyag vásárláshoz kapcsolódó támogatási igény
                           benyújtása
              Előterjesztő:  Vörös Sándor polgármester
                           Előterjesztésért felelős: Ginál Róbert gazdálkodási csoportvezető
                           Témafelelős: Sándor Zsombor képviselő



Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
A 2025. évi szociális célú tüzelőanyag pályázaton mindösszesen 322 erdei m3 kemény lombos tűzifa igénylésére van lehetőségünk, a központilag megállapított maximálisan igényelhető mennyiséget a pályázati adatlap tartalmazza.
A pályázati kiírás szerint a támogatás mértéke erdei köbméterenként 21.000 Ft + ÁFA, a kötelezően vállalandó önrész erdei köbméterenként 2.000 Ft + ÁFA összegű.
Mivel a rendelkezésre álló keretösszeg országos szinten valószínűleg kisebb, mint az önkormányzatok által igényelhető támogatás, ezért a fenti maximális támogatás és a hozzá kapcsolódó önrész összege várhatóan kevesebb lesz. A pályázat beadásának határideje 2025. április 30., a támogatás összegéről 2025. május 31-ig dönt a miniszter.
A pályázónak továbbra is vállalnia kell, hogy a rászorultság és az igénylés feltételeit rendeletben szabályozza, a rendeletnek a jogosultak részére támogatást megállapító önkormányzati döntés és a kiosztást megelőzően kell hatályba lépnie.
A kiírás továbbra is úgy rendelkezik, hogy csak a kormányhivatal által nyilvántartásba vett erdőgazdálkodótól lehet a tűzifát beszerezni, így támogatás felhasználására az előző évek gyakorlatának megfelelően, az alábbi erdészetektől szeretnénk bekérni: Gemenci Erdő-és Vadgazdaság Zrt. Hajósi erdészet, Ipoly Erdő Zrt., KEFAG Kiskunsági Erdészeti és Faipari Zrt., Mecsekerdő Zrt., Pilisi Parkerdő Zrt.
A tűzifát a pályázat előírásai szerint a későbbiekben szükséges darabolni és az azt igénylő háztartásokba kiszállítani, ezért szükséges erre is ajánlatot kérnünk. Természetesen továbbra is fontos, hogy a darabolást és a kiszállítást helyi vállalkozás végezze, így az alábbi vállalkozásokat javasoljuk versenyeztetni a szolgáltatás elvégzéséhez: Kispál és Tsa. Kft., Borbély Istvánné EV., Bogdán Tüzép, Lajos Gép Kft.

Vörös Sándor polgármester úr
Az idei évben sok panasz volt, ezért kérdezem, hogy tudtok-e szállításra, darabolásra mondani egy másik vállalkozást, akitől tudnánk árajánlatot kérni. A panasz bizonyos esetekben jogos is volt. Figyelmetlen volt a vállalkozó és kevesebb fát vitt ki az igénylőnek, mint amennyi valóban járt volna. Ebből volt fennakadás, a hiányzó mennyiséget pótlólag kapták meg. 

Dér Gabriella képviselő, a bizottság tagja
Zárjuk ki azt a vállalkozást.

Aranyi János Gábor képviselő, a bizottság elnökhelyettese
Azt én is hallottam, hogy a fa fajtájával, mennyiségével is gondok voltak, illetve a szállításért pénzt kértek.

Tóth József a bizottság tagja
Én is azt javaslom, hogy zárjuk ki.

Vörös Sándor polgármester úr
Azért nehéz ez a kérdés, mert vannak többen, akik problémás helyzetben vannak a fűtés szempontjából, nem tudják kivárni, hogy elinduljon a kiszállítás, ezért különböző szállító eszközökkel elhozzák a Tüzépről a fát. Ezt Dunavecséről meg tudja tenni, de Apostagról nem. 

Aranyi János Gábor képviselő, a bizottság elnökhelyettese
Dunavecsén a Sebetka Lászlónak hivatalosan is jogosultsága van. 

Molnár Gyula képviselő, a bizottság elnöke
Megkérdezem a képviselő-testület tagjaitól, hogy ki ért egyet a szociális célú tüzelőanyag vásárláshoz kapcsolódó kiegészítő támogatási igény benyújtásával a határozati javaslat alapján?

A bizottság tagjai 6 igen szavazattal, ellenszavazat nélkül az alábbi határozatot hozták:

85/2025. (IV. 29.) P.Ü.H.V. Biz. hat. 
Szociális célú tüzelőanyag vásárláshoz
kapcsolódó támogatási
igény benyújtása

										H a t á r o z a t


1.) A Pénzügyi, Ügyrendi, Humán és Városgazdálkodási Bizottság úgy határoz, hogy a belügyminisztérium „települési önkormányzatok szociális célú tüzelőanyag vásárlásához kapcsolódó kiegészítő támogatásra" kiírására javasolja a pályázatot benyújtani, kemény lombos tűzifára vonatkozóan, a 322 erdei m3-es maximálisan igényelhető mennyiségre.

2.)	A bizottság továbbá úgy határoz, hogy a pályázati kiírásban meghatározott támogatáson felül 2.000 Ft/erdei m3 + ÁFA mértékű önrész megfizetését javasolja vállalni, az önrész összege mindösszesen bruttó 817.880 Ft.

3.)	A bizottság javasolja a pályázati kiírás 6. a)-b)-c) pontjaiban szereplő feltételek rendeletben történő szabályozását, javasolja vállalni továbbá, hogy a pályázati kiírás 6. d) pontja szerint a szociális célú tűzifában részesülőktől semmilyen ellenszolgáltatást nem kér.

4.)	A bizottság javasolja felhatalmazni Nagy Erzsébet jegyzőt a további intézkedések megtételére.

           5./ Ezen határozatról értesül:
                - Molnár Gyula képviselő, a bizottság elnöke


Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy az előterjesztésben szereplő vállalkozásoktól árajánlatot kérjünk be a kiszállításra, valamint a darabolásra annyi különbséggel, hogy a Borbély Istvánné helyett a Sebetka László kerüljön?

A bizottság tagjai 6 igen szavazattal, ellenszavazat nélkül az alábbi határozatot hozták:


86/2025. (IV. 29.) P.Ü.H.V. Biz. hat. 
Szociális célú tűzifa támogatáshoz 
kapcsolódó egyéb döntés									
									H a t á r o z a t			

[bookmark: _GoBack]1./ A Pénzügyi, Ügyrendi, Humán és Városgazdálkodási Bizottság  úgy rendelkezik, hogy a szociális célú tűzifa jogosultak részére történő kiszállítására, kuglizására és az erdészettől történő kiszállítására az alábbi vállalkozásoktól árajánlatot kér: 
- Sebetka László EV Dunavecse
- Kispál és Társa Kft. Dunaföldvár
- Lajosgép Kft. Apostag
- Bogdán Tüzép Dunaegyháza 

2./ A bizottság továbbá úgy határoz, hogy a beérkezett árajánlatok közül a legkedvezőbb árajánlatot adótól javasolja a szolgáltatás megrendelését.

3./ Ezen határozatról értesül: 
-Sándor Zsombor képviselő, a bizottság elnökhelyettese


IV. Napirend:
5.)  Döntés MFP pályázaton való indulásról, szükséges tervek megrendelése
             Előterjesztő:  Vörös Sándor polgármester
  Előterjesztésért felelős: Vörös Sándor polgármester
                          Témafelelős: Molnár Gyula képviselő



Molnár Gyula képviselő, a bizottság elnöke
Az Agrárminisztérium pályázatot hirdet a Magyar Falu Program keretében Magyarország területén működő 5000 fő és ez alatti állandó lakosságszámú települések önkormányzatai részére utak, hidak, járdák kialakítására, fejlesztésére, gyalogos-átkelőhelyek kialakítására, fejlesztésére. Pályázatot nyújthatnak be: 
Helyi önkormányzati költségvetési irányító és költségvetési szervek (GFO 321) esetén: azok a települések, ahol az állandó lakosságszám 5000 fő, vagy ez alatti, a 2024. január 1. napján a személyiadat- és lakcímnyilvántartásért felelős miniszter által vezetett minisztérium által kezelt adatok alapján. Pályázatok benyújtására az alábbi időszakban van lehetőség: 2025. május 23. – 2025. június 23. A projekt során igényelhető legmagasabb támogatási összeg: Út, híd építése/felújítása esetén - 45 000 000 forint, Járda építése/felújítása esetén - 10 000 000 forint Egyszerű (építési engedélyhez nem kötött tevékenységgel kialakítható) gyalogos-átkelőhely kialakítása, fejlesztése esetén -5 000 000 forint, Építési engedélyhez kötött tevékenységet tartalmazó gyalogos-átkelőhely kialakítás, fejlesztése esetén1 -10 000 000 forint 
Javaslat: kb. 900 m2 területű út kiválasztása felújításra (pl.: Arany János u, Tátra u, Dagály u. stb.) szükséges tervek megrendelése, pályázat beadása. 

Vörös Sándor polgármester úr
Nagyon kevés a pályázati összeg, azt gondolom, hogy bruttó 15 millió forinttál nagyobb pályázati összeget nincs értelme beadni. Három olyan utca van, ami az én megítélésem szerint négyzetméter alapján belefér ebbe a keretbe. Az Arany János utca azért is lenne fontos, mert a Kossuth és a Petőfi utca készen van, ez az utca összeköti a kettőt. A Tátra utca hasonló oknál fogva volna jó, a Szív utca a járási programon indul. A Dagály utca pedig az Alkony utca mellett lévő utca és így szintén egy kör elkészülne.

Aranyi János Gábor képviselő, a bizottság elnökhelyettese
Az egyik legforgalmasabb út szerintem a Táncsics utca. A Tátra utcánál nem tudom, hogy az egész utcára elég lenne e a támogatás?

Vörös Sándor polgármester úr
Műholdas térképen mértük meg az utcák hosszát, a kiválasztott utcák 800 és 950 m között vannak. 

Aranyi János Gábor képviselő, a bizottság elnökhelyettese
Az Arany J. utcát sem szabad figyelmen kívül hagyni.  

Tóth József a bizottság tagja
Én a Dagály utcát mondanám és a Bethlen Gábor és a Fő út közötti szakaszát, így az a rész majdnem teljesen készen lenne. 

Molnár Gyula képviselő, a bizottság elnöke
Javaslatként elhangzott a Dagály utcának a Fő út és az Alkony utca közötti szakasza, Dagály utcának az Alkony és a Bethlen G. utca közötti szakasza, valamint az Alkony utca fel nem újított szakasza, amely a Báthori utcába csatlakozik. Megkérdezem a bizottság tagjaitól, hogy ki ért egyet a javaslattal?

A bizottság tagjai 6 igen szavazattal, ellenszavazat nélkül az alábbi határozatot hozták:

87/2025. (IV. 29.) P.Ü.H.V. Biz.hat.
Döntés MFP pályázaton való indulásról, szükséges tervek megrendelése	 												       H a t á r o z a t

1./ A Pénzügyi, Ügyrendi, Humán és Városgazdálkodási Bizottság megtárgyalta a „Döntés MFP pályázaton való indulásról, szükséges tervek megrendelése” című előterjesztést és úgy határoz, hogy a Dagály utcának a Fő út és az Alkony utca közötti szakaszával, a Dagály utcának az Alkony és a Bethlen G. utca közötti szakasza, valamint az Alkony utca fel nem újított szakasza, amely a Báthori utcába csatlakozik – javasolja a pályázatot beadni. Továbbá javasolja a szükséges tervek megrendelését.

3./ Ezen határozatról értesül:
- Molnár Gyula képviselő, a bizottság elnöke


V. Napirend:
6.)  Kérelem a Petőfi utca forgalmi rendjének megváltoztatására 
                        (sebességkorlátozó tábla kihelyezése)
            Előterjesztő:  Vörös Sándor polgármester
            Előterjesztésért felelős: Vörös Sándor polgármester
                        Témafelelős: Aranyi János Gábor képviselő



Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Aranyi János Gábor képviselő, a bizottság elnökhelyettese
Kérelem érkezett a Petőfi u. 83. sz. alatt lakó Arany Tamás részéről, mely szerint a Petőfi utca érintett szakaszán jelentősen megnövekedett a gépjárműforgalom, gyalogjárda nem áll rendelkezésre, így kénytelelenek a gyermekek, idősek, babakocsival közlekedők az úttesten közlekedni. A legfőbb problémát a gyakori gyorshajtás okozza, emiatt a balesetveszély, nap mint nap fennáll. Kéri az illetékes szakhatóságok bevonását alacsonyabb sebességhatár bevezetése érdekében, illetve forgalomlassító eszközök – fekvőrendőr – kihelyezésének a lehetőségét. Nagyon sok utcában kihelyezhetnénk fekvőrendőrt, sebességkorlátozó táblát. Addig, amíg a traffipax nem működik nem ér semmit a sebességkorlátozó tábla. Én azt javaslom, hogy kérjük meg a rendőrséget, hogy többször ellenőrizzék a Petőfi utcát és a többi kérdéses utcát. 

Molnár Gyula képviselő, a bizottság elnöke
Megnéztem, 10 méterre előtte és utána is harmincas tábla van. Nem látom értelmét, hogy a kanyarba sebességkorlátozó táblát tegyünk ki. Ki fogja ellenőrizni, mikor a játszótér környéki táblát sem kalibrálta a rendőrség. 

Tóth József a bizottság tagja
Én sem értek egyet sem a tábla, sem a fekvőrendőr kihelyezésével. Viszont nagyon gyengék vagyunk a járda kérdésében. Nagyon sokan és jogosan panaszkodnak, hogy több utcában nincsen járda és nem tudja a babakocsit eltolni, vagy olyan minőségű a járda, hogy közlekedésre alkalmatlan. Ebben kellene előbbre lépni.

Vörös Sándor polgármester
Sok olyan utca van, ahol nem lehet járdát készíteni, mert nem fér el. 



Tóth József a bizottság tagja
Korábban szó volt róla, hogy a városközpontot összekötjük a Rákóczi utca végével. Ezt is jó volna egy kicsit átgondolni. A vasúton túl, három utcában is élnek emberek, valamint sokan járnak dolgozni Keledhátra az új gyárba. 

Molnár Gyula képviselő, a bizottság elnöke
Megkérdezem a bizottság tagjaitól, hogy van-e valakinek kérdése a napirendhez?

A bizottság tagjai részéről kérdés nem merült fel. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy utasítsuk el a kérést?

A bizottság tagjai 6 igen szavazattal, ellenszavazat nélkül az alábbi határozatot hozták: 

88/2025. (IV. 29.) P.Ü.H.V. Biz.hat.
Kérelem a Petőfi utca forgalmi rendjének megváltoztatására															H a t á r o z a t

1./ A Pénzügyi, Ügyrendi, Humán és Városgazdálkodási Bizottság megtárgyalta a „Kérelem a Petőfi utca forgalmi rendjének megváltoztatására” című napirendet és úgy határoz, hogy nem javasolja támogatni a kérelmet. 

2./ Ezen határozatról értesül:
- Aranyi János Gábor képviselő, a bizottság elnöke


VI. Napirend:
7.)  Javaslat a Százszorszép Óvoda továbbképzési tervének
                        elfogadására
            Előterjesztő: Vörös Sándor polgármester
            Előterjesztésért felelős: Gugyella Mariann óvodavezető
                        Témafelelős: Sándor Zsombor képviselő
                        

Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
2025. január 1-jén lépett hatályba a Kormányrendelet, amely a korábbi, a pedagógusok számára hétéves, százhúsz órás továbbképzési ciklusokat öt éves, tartalmában megújult, alábbi továbbképzésekben való részvételi kötelezettség, illetve lehetőség váltja fel: tartalmi megújító képzés, amely szaktantárgyi, tartalmi ismereteket közvetít, és amelyből a továbbképzési ciklusban legalább 60 kreditet kell teljesíteni, a pedagógus által választható továbbképzés, amely a pedagógus nevelő, oktató munkájához szükséges ismereteknek és készségeknek bővítésére, fejlesztésére szolgál, amelyből a pedagógus öt éves továbbképzési ciklusában legfeljebb 60 kredit számítható be, a Gyakornok fokozatba sorolt pedagógus az előzőek helyett a gyakornoki ideje alatt egy alkalommal, 15 kreditet biztosító gyakornoki képzésben vesz részt, amelyet a Nemzeti Közszolgálati Egyetem biztosít. A gyakornokok kötelező képzésének jelentkeztetésére szeptember 2. hetében kerül sor.
Az új előírás szerint legalább 15 kreditegységenként, mindösszesen 120 kreditet elérő továbbképzésen kell részt venniük a pedagógusoknak. Ugyancsak megújul a köznevelésben alkalmazott igazgatók képzése. Az eddigi kétéves, felsőoktatási intézmény által szervezett, önköltséges pedagógus szakvizsgát is adó közoktatási vezető-képzést a Kormányrendeletben szabályozott keretek között egyéves köznevelési igazgatóképzés váltja fel, amelyet kizárólag az Oktatási Hivatal szervez, ingyenesen. Egy kérdésem van, hogy szakmai megújító képzést nem látok a választottak között. Azt kellene preferálni elsősorban. 
Tóth József a bizottság tagja
Ismeritek-e a Remény Világa akkreditált képzést, 30 órás és 55 ezer forintba kerül a képzés. Problémás gyerekekkel foglalkoznak.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a továbbképzési program elfogadásával?

A bizottság tagjai 6 igen szavazattal, ellenszavazat nélkül a következő határozatot hozták:

89/2025. (IV. 29.) P.Ü.H.V. Biz.hat.
Javaslat a Százszorszép Óvoda Intézményi Továbbképzési 
Programjának elfogadására
													      								 H a t á r o z a t										
1./ A Pénzügyi, Ügyrendi, Humán és Városgazdálkodási Bizottság úgy határoz, hogy a Százszorszép Óvoda 2025/2026. nevelési évre vonatkozó Intézményi Továbbképzési Programját javasolja elfogadni.

2./ Ezen határozatról értesül:
- Sándor Zsombor képviselő, a bizottság elnökhelyettese


VII. Napirend:
 8.)  Kérelem ruházati hozzájárulásra és Canva Pro előfizetés
                         költségének megtérítésére
             Előterjesztő:  Vörös Sándor polgármester
             Előterjesztésért felelős: Horváth-Gallai Eszter igazgató
                        Tárgyalja: P.Ü.H.V. Bizottság
                        Témafelelős: Molnár Gyula képviselő


Molnár Gyula képviselő, a bizottság elnöke
A művelődési ház igazgatója kettő kérelemmel fordult a testülethez, egyikben ruházati költségtérítési hozzájárulást, a másikban az általa használt Canva Pro előfizetés költségeinek megtérítését kéri. Beadványában leírja, hogy évente legalább 20-25 alkalommal jelenik meg hivatalosan ilyen programokon, amelyekhez elvárt a kifogástalan, az alkalomhoz méltó öltözék. A kulturális intézmény vezetőjeként úgy érzi, jogosan merül fel az igény a ruházati költségek részbeni kompenzálására. A fentiek figyelembevételével kéri, hogy a testület vizsgálja meg évi ruházati költségtérítés biztosításának lehetőségét, melynek összegét a mindenkori garantált bérminimum nettó 25%-ában szeretné igényelni. A másik kérelemben a Canva Pro előfizetés költségének önkormányzat általi megtérítését szeretné, amelyet immár három éve (2022. április 19.) minden hónapban (jelenleg is) a saját költségen fizetek (5200/hónap), hogy elláthassa a munkájához kapcsolódó grafikai és promóciós feladatokat. A programot rendszeresen használja a városi és intézményi rendezvények plakátjainak, meghívóinak, szórólapjainak elkészítéséhez, továbbá videós tartalmak szerkesztéséhez is. Ezek a tartalmak nemcsak az önkormányzati eseményekhez kapcsolódnak, hanem civil szervezeteknek vagy akár a Magyar Vöröskereszt véradással kapcsolatos felhívásához is készülnek, szintén saját finanszírozásban. A program használatát tudatosan fejlesztette, a pandémia idején egy online tanfolyamon is részt vett, amely során megtanulta a Canva hatékony és kreatív használatát, hogy még professzionálisabb színvonalon tudja támogatni az intézményt és a közösségi kommunikációt.

Vörös Sándor polgármester 
Az összes intézmény betervezi a költségvetés tervezésekor, hogy mire szeretne költeni. Ha ez nem lett betervezve a költségvetésbe, akkor miért nem lett, hiszen ezt a programot már a múlt évben is használta az intézményvezető?  A másik, hogy ez költségvetési kérdés is, hogy be lett-e tervezve, ha nem miért nem?

Ginál Róbert gazdálkodási csoportvezető
Az egyeztetéskor nem hangzott el. 

Tóth József a bizottság tagja
A szoftvernek van ingyenes változata is, azt kell használni. Be kell regisztrálni egy civil szervezetet és akkor nem kell érte fizetni havonta. 

Horváth-Gallai Eszter intézményvezető
Ismerem az ingyenes programot, mert használtam, de egész más. Három éve saját pénzből fizetem, hogy minden rendezvényre megfelelő plakát legyen, amit én is szívesen kiadok a kezemből. 

Tóth József a bizottság tagja
A pro-t lehet civil szervezet számára igénybe venni. 

Vörös Sándor polgármester 
Ha a vállalkozás nem tud magyar számlát adni, akkor az önkormányzat ezt nem tudja finanszírozni, mert nem tudunk külföldi számlát lekönyvelni. Marad a civil szervezet. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy az Canva Pro előfizetést ne támogassuk, mivel nem tudnak magyar számlát adni?

A bizottság tagjai 6 igen szavazattal, ellenszavazat nélkül egyetértettek a javaslattal.

Tóth József a bizottság tagja
Múltkor döntött a testület a ruhapénzről, kérdésem abba csak a hivatalba dolgozók ruhapénze volt benne? A könyvtárra és a művelődési házra az nem vonatkozik?

Aranyi János Gábor képviselő, a bizottság elnökhelyettese
Dehogynem, direkt ki lett emelve. 

Ginál Róbert gazdálkodási csoportvezető
Meg kerestek az intézményvezetők több dologgal kapcsolatban, hogy kinek és hogy jár. Már korábban is beszéltük, hogy jó volna, hogy minden intézményvezető szabályzatban  leírná, hogy a különböző juttatásokat hogyan veszik igénybe. 

Vörös Sándor polgármester 
Tehát az a javaslat, hogy minden intézményvezető saját intézményére készítsen szabályzatot, úgy, ahogy Jegyző asszony elkészítette. A könyvtár és a művelődési ház vonatkozásában könnyű ilyet csinálni, mivel nem tömeges az alkalmazottak száma. Továbbá javaslom, hogy az összes intézmény vonatkozásában az egyéni védőruha, munkaruha juttatási rend szabályzatát is az óvoda, bölcsőde, szakrendelő vonatkozásában nézzük át. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy a költségvetéskor elfogadott munkaruházati költségtérítést szabályzatba foglalják bele és az alapján kerüljön kifizetésre a ruházati költségtérítés?

A bizottság tagjai 6 igen szavazattal, ellenszavazat nélkül a következő határozatot hozták:

90/2025. (IV. 29.) P.Ü.H.V. Biz.hat.
Kérelem ruházati hozzájárulásra és Canva Pro előfizetés
költségének megtérítésére
																					H a t á r o z a t										
1./ A Pénzügyi, Ügyrendi, Humán és Városgazdálkodási Bizottság megtárgyalta a „Kérelem ruházati hozzájárulásra és Canva Pro előfizetés költségének megtérítésére” és az alábbiakat javasolja a képviselő-testület részére elfogadni:
- a Canva Pro előfizetés költségének megtérítését nem javasolja, mivel magyar számlát nem áll módjukban kiállítani. Javasolja a bizottság, hogy az egyik civil szervezet nevében regisztráljon a használatra.
- Ruházati költségtérítésre vonatkozóan javasolja, hogy az intézményvezető szabályzatot készítsen, ahol különböző juttatások szabályozva vannak.

2./ A bizottság javasolja, hogy a Vikár Béla Könyvtár és a többi intézmény vonatkozásában is legyen felülvizsgálva a különböző juttatások alkalmazása.

3./ Ezen határozatról értesül:
- Molnár Gyula képviselő, a bizottság elnöke


VIII. Napirend:
 9.) Szakrendelő beadványa a Pentele híd lezárása miatt
      Előterjesztő:  Vörös Sándor polgármester
                        Előterjesztésért felelős: dr. Pándi Ottó intézményvezető
                        Témafelelős: Molnár Gyula képviselő




Molnár Gyula képviselő, a bizottság elnöke
A Pentele híd 2025. június 1–30. közötti teljes lezárása miatt felmerülő munkavállalói többletterhek kompenzációja. Várhatóan 8-10 szakrendelő dolgozó, akiknek napi munkába járása a hídon keresztül történik. Intézkedések: Utazási költségek 100 %-os megtérítése a lezárás időtartamára (üzemanyag, tömegközlekedés, út‑ és hídhasználati díjak), Bérkompenzáció a megnövekedett menetidőre, a többlet utazási órák × munkavállalói bruttó órabér képlet szerint, egyszeri rendkívüli juttatásként. Költségkeret: bruttó ~ Hatszázezer Ft, finanszírozás a 2024.11.01-.2025.02.hónapi visszamenőleges finanszírozás, illetve a bevétel kiesés elmaradása.  Az intézményvezető kéri jóváhagyásukat a teljes költségtérítés és bérkompenzációt 2025. júniusra, vis major helyzetre való tekintettel. 

dr. Pándi Ottó intézményvezető főorvos
Röviden összefoglalnám, vélhetően 5 % kiesést fog jelenteni, mert lehetséges, hogy többen pont akkor mennének szabadságra. 

Vörös Sándor polgármester úr
A hídlezárás nélküli útiköltség kalkulációt nem értem. Továbbá van egy táblázat a többlet munkaidő kalkulációra. Ez mit jelent?

dr. Pándi Ottó intézményvezető főorvos
Annyival utaznak többet a dolgozók. Ez egy olyan plusz utazási idő, ami munkaidő kieséssel jár. Arra akarjuk ösztönözni, ha a kiesett idő ki lesz fizetve, akkor mérlegelni tud, hogy szabadságra menyjen vagy dolgozzon. Ha nem jelenik meg a munkahelyén, akkor nem fogunk tudni teljesíteni.

Tóth József a bizottság tagja
Először mikor megláttam a táblázatot, azt hittem ez vicc. Számomra az 50 perc utazási idő nem sok, van, aki Kecskemétről jár mindennap. 

dr. Pándi Ottó intézményvezető főorvos
Aki onnan jár úgy tervezett, aki Dunaújvárosból jár, neki viszont nem tervezett a bejárása. 

Tóth József a bizottság tagja
Mikor rájöttem, hogy ez nem vicc, majdnem, hogy felháborított. 

dr. Pándi Ottó intézményvezető főorvos
A munkavállaló a feladatát annak tudatában vállalta el, hogy van híd és rajta át tud jönni. Én a dolgozóim érdekeit képviselem és korrektnek találom, nagyon szomorú, hogy részedre úgy jön le, hogy ez szemtelenség. 

Tóth József a bizottság tagja
Ez az összes többi dolgozóval szemben nem korrekt. Ennyi erővel kérheti bármelyik dolgozó. 

Sándor Zsombor képviselő, a bizottság elnökhelyettese
A megváltozott helyzetre való tekintettel kell végiggondolni az egészet. 

dr. Pándi Ottó intézményvezető főorvos
Lesz utólag kimutatás.


Vörös Sándor polgármester úr
Ha jól értem a Józsi az útiköltség többletet nem vitatja. Ez a cirka 100 óra ezeknek az embereknek kimarad az életéből és erre kellene valamiféle díjazást fizetni. 

dr. Pándi Ottó intézményvezető főorvos
Ez a maximalizált összeg, azt már tudom, hogy több orvos is szabadságon lesz a kérdéses hónapban. 

Vörös Sándor polgármester úr
Tegyük fel, hogy elfogadod azt, amit javasolsz. Ez milyen óradíjjal van kiszámolva?

dr. Pándi Ottó intézményvezető főorvos
Átlagban 8350 Ft-tal. Egy szakorvos van, aki heti 4 órában nem fog jönni, a többiek közül pedig nyilván annak függvényében, hogy hogyan ütemezik a szabadságukat. Betegellátás, illetve források finanszírozása szempontjából az a szerencsésebb, ha valamennyire el van osztva, mert a jövő hónapba már nem tudom bejelenteni, az már elveszett. Úgy fog kinézni, hogy kiesik 1-1,5 millió forint legalább a júniusi hónapban, mert több dolgozó úgy fog dönteni, hogy inkább akkor szeretne nyári szabadságolást. 

Dér Gabriella képviselő, a bizottság tagja
Mikor fog kiderülni, hogy ki lesz szabadságon?

dr. Pándi Ottó intézményvezető főorvos
Egy hónappal előtte. A dolgozóim érdeke nagyon fontos számomra, nem ez a legfontosabb ebben a kérdéskörben. Meg vagyok győződve, ha ez nem történik meg, akkor lényegesen többe fog kerülni. Ezért gondolom azt, hogy nem szemtelenség ezt kérni, hanem tiszta racionális, gazdasági megfontolás. Ami együtt véve a betegellátással teljesen egyértelmű számomra, hogy ennek így kell történie. 

Vörös Sándor polgármester úr
Kérdésem, hogyan fogjuk a bér számfejteni?

dr. Pándi Ottó intézményvezető főorvos
Két féle megoldást javasoltam, vagy a munka idejüket csökkentjük, ha nincs olyan betegellátás – picit tudjuk tolni egy részét – és akkor nem jár kifizetéssel. Nekünk az elsődleges feladatuk a betegek ellátása, nem akarom elvenni azt a lehetőséget, hogy úgy döntsön. A többség valószínű úgy döntene, hogy kevesebbet fog rendelni. 

Vörös Sándor polgármester úr
Amit elmondtál ez effektíven nem jár pénzügyi kifizetéssel, mert egy órával kevesebbet dolgozik, amikor is körbe utazik Dunaföldvárnak. 

dr. Pándi Ottó intézményvezető főorvos
Ha maximalizálnánk az órát, akkor bevételkiesést fog eredményezni, ezért nem tartom szerencsésnek. 

Vörös Sándor polgármester úr
Abban az esetben, ha az orvosnak rendelése van abban az időintervellumban, amit utazással kellene töltenie, hiába akarsz neki többet fizetni.

dr. Pándi Ottó intézményvezető főorvos
Ezért szeretném, ha lenne választási lehetősége. 

Aranyi János Gábor képviselő, a bizottság elnökhelyettese
Melyik a kedvezőbb? Meg kell nézni azt is, hogy ki van még olyan dolgozó, aki a hídon jár dolgozni.

Vörös Sándor polgármester úr
Ha jól tudom, hét szakorvosról van szó.

Vörös Sándor polgármester úr
Ebbe a táblázatba az EFI dolgozói is benne vannak? Mert ők, ha nem jönnek egy hónapig, nem történik semmi.

dr. Pándi Ottó intézményvezető főorvos
A táblázatba szerepelnek, de ők tudnak otthonról is dolgozni. 

Vörös Sándor polgármester úr
Nem az útiköltség a kérdés, hanem a bér. 

dr. Pándi Ottó intézményvezető főorvos
Semelyik másik intézménynek a bevétele nem múlik ezen. 

Tóth József a bizottság tagja
Én ezzel nem értek egyet, hogy azért mert 20 perccel tovább tart az út, plusz juttatást kapjon a dolgozó.  

Vörös Sándor polgármester úr
Kérdésem, hogy az orvos nem tudja az óráit összesűríteni? 

dr. Pándi Ottó intézményvezető főorvos
Nem, mert máshol is rendel. 

Vörös Sándor polgármester úr
Javaslom, hogy a bizottság az idő rövidsége miatt ne hozzon döntést. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy a szakrendelő beadványát illetően ne hozzunk döntést?

A bizottság tagjai 5 igen szavazattal, 1 ellenszavazat és határozathozatal nélkül szavaztak.









IX. Napirend:
Hídi fesztivál helyszínének kiválasztásával kapcsolatos döntés
      Előterjesztő:  Vörös Sándor polgármester


Molnár Gyula képviselő, a bizottság elnöke
A híd lezárása, munkálatai miatt javasolták, hogy másik helyszínt keressünk. Felkérem a Polgármester urat, hogy mondja el a javaslatát.

Vörös Sándor polgármester úr
Kettő helyszín jöhet számításba: a Főtér, illetve a vasúti sportpálya.

Molnár Gyula képviselő, a bizottság elnöke
Én a vasút sportpályát javaslom. Megkérdezem a bizottság tagjaitól, hogy ki ért egyet azzal, hogy a vasúti sportpályán rendezzük meg az idei évben a Hídi fesztivált?

A bizottság tagjai 6 igen szavazattal, ellenszavazat nélkül a következő határozatot hozták:

91/2025. (IV. 29.) P.Ü.H.V. Biz.hat.
Hídi fesztivál helyszínének kiválasztásával kapcsolatos döntés
																					H a t á r o z a t										
1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasolja, hogy 2025. évben a Hídi fesztivál a vasút sportpályán kerüljön megrendezésre.

2./ Ezen határozatról értesül:
- Molnár Gyula képviselő, a bizottság elnöke



Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1455-kor bezárta.


Kmft.




	     Molnár Gyula			                                        Sándor Zsombor
                     Képviselő                                                        	        	         Képviselő  
                a bizottság elnöke                                                          a bizottság elnökhelyettese

